Smernica Komisie
z 24. marca 1988,
ktorou sa prispôsobuje technickému pokroku smernica Rady 71/320/EHS z 26. júla 1971 o aproximácii právnych predpisov členských štátov o brzdových zariadeniach určitých kategórií motorových vozidiel a ich prípojných vozidiel
(88/194/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva;
so zreteľom na smernicu Rady 71/320/EHS z 26. júla 1971 o aproximácii právnych predpisov členských štátov o brzdových zariadeniach určitých kategórií motorových vozidiel a ich prípojných vozidiel [1], naposledy zmenenú a doplnenú smernicou Rady 85/647/EHS [2], najmä na jej článok 5,
keďže na základe pokroku vykonanom v technológii brzdenia všeobecne a najmä vo výrobe protiblokovacích zariadení, je teraz možné zaviesť povinné vybavenie ťažkých vozidiel a prípojných vozidiel takýmito zariadeniami, ktoré spĺňajú zodpovedajúce špecifikácie tejto smernice vzhľadom na zvýšenie bezpečnosti na cestách;
keďže ustanovenia tejto smernice sú v súlade so stanoviskom Výboru na prispôsobenie smerníc odstraňujúcich technické bariéry obchodu v sektore motorových vozidiel technickému pokroku,
PRIJALA TÚTO SMERNICU:
Článok 1
Prílohy I a X k smernici 71/320/EHS sa týmto menia a dopĺňajú v súlade s prílohou tejto smernice.
Článok 2
1. Od 1. októbra 1988, žiadny členský štát nesmie z dôvodov týkajúcich sa brzdových zariadení:
- odmietnuť vzhľadom na typ vozidla, udeliť EHS typové schválenie alebo vydať kópiu osvedčenia, uvedeného v poslednej zarážke článku 10 ods. 1 smernice Rady 70/156/EHS [3], alebo udeliť vnútroštátne typové schválenie, alebo
- zakázať uvedenie do prevádzky vozidiel,
ak brzdové zariadenia takého typu vozidla alebo takých vozidiel spĺňajú ustanovenia smernice 71/320/EHS, naposledy zmenené a doplnené touto smernicou.
2. Od 1. októbra 1989 členské štáty:
- nebudú naďalej vydávať kópie osvedčenia uvedeného v poslednej zarážke článku 10 ods. 1 smernice 70/156/EHS vzhľadom na typ vozidla, ktorého brzdové zariadenia nespĺňajú ustanovenia smernice 71/320/EHS, naposledy zmenené a doplnené touto smernicou,
- môžu odmietnuť udeliť vnútroštátne typové schválenie typu vozidla, ktorého brzdové zariadenia nespĺňajú ustanovenia smernice 71/320/EHS, naposledy zmenené a doplnené touto smernicou.
3. Od 1. októbra 1991 členské štáty môžu zakázať uvedenie vozidiel do prevádzky, ktorých brzdové zariadenia nespĺňajú ustanovenia smernice 71/320/EHS, naposledy zmenené a doplnené touto smernicou.
Článok 3
Členské štáty uvedú do účinnosti ustanovenia potrebné na dosiahnutie súladu s touto smernicou pred 1. januárom 1988. Bezodkladne o tom informujú Komisiu.
Článok 4
Táto smernica je adresovaná členským štátom.
V Bruseli 24. marca 1988